
Innspill til Helsereformutvalgets sekretariat
1: Innledning
Helsereformutvalget skal etter sitt mandat utarbeide et beslutningsgrunnlag og foreslå tiltak som understøtter (..) demokratisk styring av helse- og omsorgstjenestene. 
Enhver endring, herunder også tydeliggjøring av ansvar for skattefinansierte offentlige velferdstjenester, vil alltid aktivisere spørsmålet om endringene er mer eller mindre i pakt med demokratiske samfunnsidealer. Begrepet demokratisk styring kan tolkes innskrenkende, til å bety at utøvelse av beslutningsmyndighet er entydig plassert i en ansvarsrelasjon til en (direkte eller indirekte) valgt representativ forsamling. I en mer utvidet statsvitenskapelig betydning av demokratisk samfunnsstyring, er det vanlig å også inkludere velgernes muligheter til å vurdere resultatene av myndighetsutøvelsen, slik at de ved neste valg kan fatte informerte og begrunnede beslutninger om hvilke politikere de ønsker (ikke) skal styre på deres vegne. Utøvelsen av myndighet, selve styringen, skal være demokratisk forankret. Det er denne utvidede oppfatningen som legges til grunn i dette notatet. 
Demokratiske verdier er ikke kategoriske. Det gir mening å snakke om grader av ivaretakelse av demokratiske hensyn. Demokratiske verdier vil ofte, kanskje nesten alltid, stå i et spenningsforhold til andre mål: De klassiske er økonomisk og organisatorisk effektivitet i operativ oppgavegjennomføring, faglig-profesjonell autonomi, ansattmedvirkning og brukerinvolvering. Tre krav er likevel grunnleggende for å kunne karakterisere en styring av helse- og omsorgstjenestene som demokratisk forankret: Det første at helsepolitiske beslutninger som fattes på strategisk nivå skal utformes av demokratisk valgte organer, hvor folket i regelmessige valg utpeker og skifter ut representanter til de besluttende organer. Det andre kravet er at det fra den folkevalgte forsamling utgår en utøvende myndighet med et entydig ansvar for at vedtak iverksettes og gjennomføres. Det tredje kravet er offentlighet om iverksettelse og resultater av vedtak, slik at velgerne kan danne seg en begrunnet oppfatning av om de har mottatt de tjenestene de har ønsket, og vært villig til å finansiere. I tillegg er det i den vestlig liberal-demokratiske tradisjonen vanlig å legge til to rettsstatlige prinsipper som mål for demokratisk styring: Det ene er likeverdig behandling av alle borgere i samme situasjon, det andre er retten til å klage på vedtak gjennom en på forhånd etablert prosedyre. 
I Norge blir det raskt bred enighet om slike, ideelt formulerte prinsipper. I praksis vil det være uenigheter om når en beslutning er på strategisk nivå, hvor lang en delegasjonskjede fra et direkte folkevalgt organ kan være før representasjonsprinsippet er uthult, og hvor grensene går mellom verdibaserte politiske vedtak og de kunnskapsbaserte operative beslutninger i tjenesteytingen. Likeså vil det oppstå spørsmål om hvor langt regjeringer og formannskap kan gå i å overføre ansvar til andre organer eller inngå i kontrakts- og samarbeidsrelasjoner, før det politiske ansvaret ovenfor den representative forsamlingen makten utgår fra blir så svakt at et ‘demokratisk underskudd’ oppstår. Og ikke minst, for at de representative, folkevalgte organer skal kunne holde den utøvende makten under kontroll og ansvar, må det rutinemessig samles inn og sammenstilles data om ressursbruk og resultater. Høy måloppnåelse og tydelig ansvar er viktig også for velgerne, når de ved neste valg skal utpeke den representative forsamlingen, omgitt av den medie- og influenserstøy som ikke minst kjennetegner helse- og omsorgstjenestene. 
Med dette utgangspunktet gir notatet først en kort beskrivelse av hvordan helsetjenestene er integrert i det ordinære demokratiske styringssystemet, på statlig og kommunalt nivå. Deretter presenteres et statsvitenskapelig perspektiv på institusjoners legitimitet, før det, i avsnitt tre, gis en mer inngående drøfting av legitimitetsutfordringene knyttet til å løse samhandlingsutfordringer mellom statlig spesialisthelsetjeneste og kommunale helse- og omsorgstjenester. Notatet avsluttes med noen henvisninger til demokratireformer i andre land før det spissformuleres et paradoks: De kjennetegn ved de norske helsetjenestenes som gir høy kvalitet og popularitet i befolkningen, er samtidig de samme mekanismene som svekker systemets demokratiske legitimitet.

2: Historisk bakteppe - helsetjenestenes innveving i demokratisk styring
Helse- og omsorgstjenestene i Norge er godt integrert i den liberale, demokratiske nasjonalstaten Norge. I over 400 hundre år har organiseringen av tjenestene vært knyttet til utviklingen av statsmakten[footnoteRef:1]. 1900-tallets, og særlig etterkrigstidens, sterke ekspansjon av det offentlige ansvaret for helsetjenestene innebar, i den norske/nordiske universelle velferdsmodellen, at statens ordinære styringsmidler ble anvendt både til å etablere en helseforsikring for hele befolkningen og til selv å produsere tjenestene i egenregi, supplert med avtalebaserte leveranser fra private leverandører. Denne forvaltningsmodellen står i kontrast til den kontinental-europeiske utviklingen, hvor statens rolle mer har vært å sikre at befolkningens ulike grupper har en helseforsikring, mens selve organiseringen og tjenesteproduksjonen er overlatt til private aktører, i stor grad som stiftelser opprettet av arbeidslivets parter eller kirken. [1:  Helsevesenets historie føres gjerne tilbake til den første ‘statsfysikus’, Aina Schødt htps://tidsskriftet.no/2003/03/400-ar-med-offentlig-helsetjeneste] 

Det er derfor ingen tilfeldighet at de overordnede målene som i Norge stilles opp for gode helsetjenester er de samme som de allment formulerte normative idealene for forholdet mellom stat og borger i en demokratisk styrt rettsstat: staten skal behandle alle likt, uavhengig av bosted, sosial bakgrunn og private ressurser. Alle offentlige vedtak som omhandler en enkelt person skal være etterprøvbare, med klageadgang dersom vi som borger mener at rettigheter ikke etterleves av staten. De skatter vi pålegges av Stortinget skal forvaltes godt og finansiere faglig gode tjenester som frambringes på samfunnsøkonomisk effektive måter. For helsetjenestene, som for alle andre offentlige tjenester, forventer befolkningen av de prioriteringer som må gjøres mellom ulike formål, gjennomføres ved demokratiske beslutninger fattet av politikere som har fått sin myndighet gjennom velgernes tillit i rettferdig gjennomførte valg. Sist, men ikke minst, dersom det er misnøye med tjenestene, skal demokratiske kanaler, og valg av nye politikere, lede til endringer i tjenestene i tråd med velgernes ønsker.
Den universelle helseforsikringen fant sin nåværende form gjennom skrittvis utbygging av helsetjenestene i etterkrigsårene, og med folketrygdens innføring i 1967 som den formelle innføring av gratis helsehjelp for alle ‘bosatt i riket’. Dette offentlige ansvaret ble i Norge aldri utfordret på noe prinsipielt ideologisk grunnlag. Markedsbaserte helsetjenester hadde aldri eksistert i noe betydningsfullt omfang, mens de ideelle og diakonale institusjonene ble, og fortsatt er, gjennom avtaler, innlemmet i det offentlige ansvaret. Dagens helsevesen er formet at to viktige utviklingstrekk i nyere tids forvaltningspolitikk: 
Det første er desentralisering av ansvaret for tjenesteproduksjon. I 1969 ble eierskapet til sykehusene mer samlet, og overført til fylkeskommunene, med mål om å få en bedre lokal styring og tilpasning til regionale forhold. Demokratisk styring ble etablert gjennom direkte valg til fylkestingene (fra 1975). Desentraliseringen av ansvaret for velferdstjenester skjøt fart utover på 1980-tallet, innenfor en nasjonal styringsmodell med generalistkommuner etablert på 1970-tallet. Stadig flere individrettede velferdsoppgaver ble lagt til kommunene, og for helsetjenestene strukturert tydeligere som et kommunalt ansvar gjennom primærhelsetjenesteloven fra 1984 og ved senere lovgivning utover på 1990-tallet. Med denne desentralisering av velferdstjenester i perioden fram til årtusenskiftet, får det norske velferdssamfunnet sin form: På statlig nivå organiseres inntektsforsikringene, på et desentralt, kommunalt nivå, produseres velferdstjenestene innenfor lovbestemte plikter og rammer for kommunalt ansvar og rettigheter for borgerne. På det regionale nivået, fylkeskommunene, ble det værende et mer avgrenset ansvar for videregående skole, tannhelsetjenesten, og i perioden 1969 til 2002, eierskapet til sykehusene. For hvert forvaltnings- og ansvarsnivå er det et korresponderende folkevalgt organ: storting, fylkesting og kommunestyre. Sagt på en annen måte, så lenge vi organiserer tjenesteproduksjonen i en forvaltningsmodell, vil de ordinære demokratiske organer på de ulike forvaltningsnivåene ‘låne ut’ sin legitimitet også til helsetjenestene. 
Det andre utviklingstrekket, gjennomført utover på 1990-tallet, er reorganiseringen av bestemte statlige oppgaver i fristilte statlig eide foretak, i en utvikling fra ‘vesen til virksomhet’[footnoteRef:2].  Ved å legge selve produksjonen av tjenester til nyopprettede, selvstendige juridiske personer med eget styre og profesjonell ledelse, var argumentet at et stort handlingsrom for foretaksøkonomisk effektiv oppnåelse av politisk bestemt mål, ville gi både bedre måloppnåelse og større samfunnsøkonomisk effektivitet. Virkemiddelet er en tydeligere rollefordeling mellom politikk og operativ drift, en mer fleksibel kobling mellom mål og virkemidler enn det en tradisjonell, hierarkisk forvaltningsstyring muliggjør. [2:  Hagen, K og Børve, C.A, (2008): Fra vesen til virksomhet: Et tilbakeblikk på erfaringene med fristilte statlige virksomheter. Rapporter. Handelshøyskolen BI.] 

Når en tjenesteproduksjon omdannes fra en forvaltnings- til en foretaksmodell endres styringssystem og formelle ansvarsforhold: I det heleide statsforetaket er statsråden (som eier) generalforsamling, og utpeker foretakets styre, som igjen ansetter leder. Den politiske styringen er eierstyring: Statsråden setter de overordnede målene for virksomheten, men overlater til foretaket å ha ansvaret for den operative drift og investeringsbeslutninger. Som styringsmodell ble foretaksorganisering primært tiltenkt utviklingen av infrastruktur hvor tjenester leveres i et internasjonalt marked, og hvor EØS-avtalen legger begrensninger på nasjonalstatlig suverenitet. Men foretaksmodellen anvendes også på områder hvor andre hensyn tilsier at virksomheten skal ha stor autonomi, for eksempel i kultursektoren. Foretaksorganisering har også vært foreslått for de statlige universitetene[footnoteRef:3], men lagt bort etter motstand fra sektoren. Den norske styringsmodellen for universitetene i så måte en blanding av forvaltningsmodell og fristilt organisasjon: De er forvaltningsorganer som har sin autonomi sikret i annen lovgivning, og med et inntektssystem som kombinerer bevilgninger med aktivitetsrelaterte inntekter.  [3:  I 2018 ble, etter initiativ av statsråd Iselin Nybø, en foretaksorganisering av universitetene utredet, og med utgangspunkt i et argument om at universitetene skal ha institusjonelle garantier mot politisk styring. ] 

Foretaksmodellen fikk fra 2002 en viktig utløper inn i velferdspolitikken, ved overføringen av det statlige eierskapet til sykehusene fra 19 fylker og til først fem, så fire regionale helseforetak med ansvar for spesialisthelsetjenesten i hver av de nyopprettede helseregionene. Argumentet for en foretaksorganisering var å gi et større rom for organisasjonsutforming, ledelse og virksomhetsøkonomisk rasjonalitet i realiseringen av de overordnede nasjonale målsettingene for spesialisthelsetjenesten. Med reformen ble staten en tydeligere eier av sykehusene, samtidig som styringen ble mer indirekte og overordnet. Staten styrer foretakene direkte ved lov, utforming av foretakets vedtekter, og oppdragsbrev, samt påvirker også driften indirekte gjennom (insitamenter i) finansieringssystemet.  I tillegg kommer regelmessige foretaksmøter, hvor politisk ledelse samtaler med det regionale foretakets ledelse, ikke sjelden med spenninger mellom statsrådens politiske ansvar og foretaksledelsens autonomi[footnoteRef:4]. [4:  «Foretaksmøte er en formell beslutningsarena, hvor statsråden utøver statens eierskap. Her formidles blant annet de politiske prioriteringer som følger av Stortingets og regjeringens ulike beslutninger. Det er ikke en diskusjon hvorvidt disse skal følges opp» sier statssekretær Bekeng Svarer om formen på foretaksmøter] 

Helse- og omsorgsministeren er foretakets generalforsamling, og oppnevner et styre med ansvar for å utføre de oppgaver det får i instruks fra sin eier. I begrunnelsen for å organisere Norge i helseregioner, med regionale helseforetak, ligger samme premiss som for de andre statsforetakene, at den politiske styringen skal være overordnet, og på en armlengdes avstand i forhold til intern organisering, drift, investeringer og økonomistyring. Inndelingen av landet i regioner er likevel en konsesjon til at lokale forhold skal kunne prege virksomheten (selv om det også ble argumentert for at foretaksmodellen ville være bedre i stand til å levere likeverdige helsetjenester over hele landet).
Den demokratiske kontrollen med spesialisthelsetjenesten må utøves i den ordinære parlamentariske styringskjeden: Et stortingsflertall er suverent, og kan instruere regjeringen om å pålegge et helseforetak å foreta (herunder reversere) helt konkrete og bestemte beslutninger. Statsråden må gjøre som stortingsflertallet bestemmer, samtidig som slike instrukser raskt vil kunne innebære en (detalj-) styring av helseforetakene som bryter med idéen om foretaket som det operativt ansvarlige organ som skal fatte sine beslutninger med en armlengdes avstand til regjeringen som eier.
Maktutredningen (NOU 2003:19) diskuterte ikke helseforetaksreformen særskilt, men pekte i sin analyse av foretaksorganisert fristilling på den spenning som oppstår mellom på den ene siden hensynet til virksomhetsøkonomisk effektivitet og på den andre siden demokratisk kontroll, ansvar og legitimitet[footnoteRef:5]. Ved at eierstyrt foretaksorganisering får sin eneste demokratiske ‘sikkerhetsventil’ i representantforslag i Stortinget (Dok 8 forslag) risikerer utøvelsen av politisk ansvar å bli svakere utredet fra regjeringens side, rommet for symbolpolitiske markeringer blir større og styringen av den operative virksomheten i foretakene blir uforutsigbar og fragmentert for den operativt ansvarlige ledelse. Til nå (25. mars) er det i inneværende stortingssesjon fremmet 36 slike forslag på helsepolitikkens område[footnoteRef:6], og 200 (sjekk) spørsmål til statsråden. [5:  ‘Den politiserte statens retrett innebærer at politisk ledelse mister makt, men likevel sitter med ansvar. Fristilte etater (..) får derimot tilført makt, men frasier seg ansvar. Dermed er rollefordelingen mellom poltikk og forvaltning blitt mer uklar’ , NOU 2003:19, s20.]  [6:  https://www.stortinget.no/no/saker-og-publikasjoner/publikasjoner/representantforslag/] 

Den demokratiske kontrollen med spesialisthelsetjenesten er tydelig og konstitusjonelt forankret. Problemet et ikke (som noen påstår) et ‘demokratisk underskudd’, men heller måten det politiske ansvaret må utøves på. Begrepet ‘demokratisk underskudd’ bør reserveres til en situasjon hvor vi som befolkning ikke har annet valg enn å akseptere en beslutning, uten at det finnes noen formell kanal for demokratisk representasjon som kan endre beslutninger eller bytte ut beslutningstakeren[footnoteRef:7]. Dette er ikke tilfelle ved statsforetaksmodellen. Statsråden er eier, men i konstitusjonell forstand, fortsatt den utøvende statsmakt som må ha et flertall bak seg i nasjonalforsamlingen. Utfordringen er snarere at utøvelsen av politisk styring gjennom ‘for mange’ og for foretaksledelsen uforutsigbare oppdragsbrev og instrukser, bryter med tanken om at de beste beslutninger vil fattes når foretakets profesjonelle ledelse gis stor autonomi. Hvordan sykehusene egentlig styres kan bli uklart, spissformulert av Terje Hagen som at statsråden (og Stortinget) nærmest kan velge om de vil styre sykehusene på en armlengdes avstand i pakt med foretaksmodellen, eller ved detaljerte instrukser og i realiteten operere en forvaltningsmodell med hierarkisk kommandostruktur[footnoteRef:8].  [7:  Den vanlige statsvitenskapelige definisjon av et demokratisk underskudd (democratic deficit) er at det foreligger et forventningsgap mellom hva en aktør ønsker å påvirke og aktørens faktiske muligheter til å påvirke, gitt de foreliggende institusjonelle ordninger for interesseartikulering og beslutningsfatning.]  [8:  «Helseforetaksmodellen er fleksibel, slik at RHF-ene fungerer som direktorat når statsråden ønsker det, og som foretak når statsråden ønsker det». Intervju, referert i Oslo Economics (2026): En helse- og omsorgstjeneste som ivaretar fremtidens behov. ] 

De kommunale helsetjenestene er mer entydig demokratisk forankret, i den forstand at det folkevalgte kommunestyret bestemmer formelt over prioriteringer og tjenesteorganisering, innenfor de oppgaver kommunen er lovpålagt. Tre store (by-)kommuner har valgt å organisere den utøvende lokalmakten i et parlamentarisk system, mens de øvrige operer en formannskapsmodell.  Tromsø prøvde parlamentarisme, men gikk tilbake til formannskap. Det finnes ingen studier som kan si noe om den lokale styringseffektiviteten over kommunehelsetjenesten varierer med styringsmodell. Det tradisjonelle synspunktet er at lokal parlamentarisme gir større beslutningseffektivitet, mens formannskapsmodellen tilskynder til konsensusbaserte vedtak. Høyst sannsynlig har lokal styringsmodell liten betydning for helsepolitiske beslutninger innenfor det kommunale ansvaret. Samtidig er det også (påfallende) lite lokalpolitisk diskusjon og strid om lokaldemokratiets rolle for de helse- og omsorgstjenestene kommunen har ansvaret for.  Den primære årsaken til dette er nok, slik Maktutredningen allerede for to ti-år siden observerte: Rommet for lokale beslutninger snevres inn fra tre kanter: På den ene siden et lovpålagt ansvar for tjenester, på den annen side ved lovgitte individuelle rettigheter til tjenester, og for det tredje, ved at nasjonale profesjons- og avtalebaserte kvalitets- og bemanningsnormer bestemmer hvordan den konkrete tjenesteproduksjonen skal foregå. I tillegg kommer for mange kommuner en kronisk personellmangel som gjør det vanskelig å tilby den ønskede  tjenestekvaliteten. Når de objektive behovene i befolkningen øker, tvinges kommunen til å allokere ressurser til de lovpålagte oppgavene, uten å ha noe rom for andre prioriteringer enn å redusere utgiftene til ikke-lovpålagte oppgaver[footnoteRef:9]. Dette er en svekkelse av demokratiske idealer som best kan karakteriseres som en lokaldemokratisk avmakt: Det er ikke rom for mer enn én beslutning, påført av rammer utenfra.  [9:  ‘Kommunenes ansvar for de nye tjenesteytelsene har ikke blitt fulgt opp med tilstrekkelige ressurser. Kommunene blir dermed tvunget til å forvalte offentlig ressursmangel, og lokalpolitikerne får vanskeligheter med å begrunne sin virksomhet ovenfor befolkningen. De blir sittende med ansvar uten makt. Dette forklarer lokaldemokratiets krise’ NOU 2003:s28] 

Demokratiske idealer omhandler ikke bare forholdet mellom individ og offentlig myndighet, men også forholdet mellom offentlige myndigheter. Når to (eller flere) offentlige organer samarbeider kan demokratiske idealer utfordres på to måter: Den første er når samarbeidende parter delegerer myndighet til nye fellesorganer. Da oppstår spørsmålet om de nye institusjonenes demokratiske forankring.  En slik kritikk er reist både mot interkommunale selskaper og mot EU-institusjoner med overnasjonal myndighet. Den andre varianten er når ett organ demokratisk legitimt kan fatte beslutninger som sterkt påvirker eller begrenser hva et annet organ kan oppnå eller bestemme med sine demokratiske institusjoner. Selv om Stortinget er suverent, kan det ikke fatte vedtak som begrenser det det kommunale selvstyret (uten grunnlovsendring). 
I avsnitt tre skal vi se hvordan slike problemstillinger fort vil oppstå dersom dagens koordineringsutfordringer mellom tjenester fra helseforetakene og fra kommunene kan tenkes løst ved at lovgivningen gir partene adgang til å delegere oppgaver og ansvar seg i mellom, og/eller ved at det opprettes nye organer med bestemmende myndighet i grensesnittet mellom sykehus og lokalsamfunn. Først skal vi likevel kort presentere et standard statsvitenskapelig perspektiv på politiske myndigheters legitimitet: hva er det egentlig som skaper tillit i en befolkning til politisk maktutøvelse allment – og for helsetjenester spesielt? 
3: Hva gir helsevesenet legitimitet?
I Norge er det en bred og solid oppslutning om et offentlig ansvar for gode helsetjenester til alle. Frykten for et ‘todelt helsevesen’ benyttes i politisk retorikk fra alle partier. 85 prosent av befolkningen mener helse bør prioriteres høyere i statsbudsjettet [footnoteRef:10]. Folk flest er pragmatiske til at de offentlige tjenestene leveres med private underleverandører, men med en underliggende ideologisk høyre-venstre-dimensjon: Velgere på venstresiden er noe mer skeptiske til private enn sentrums- og høyreside velgere. Tiltroen til at helsevesenet vil levere gode tjenester i framtida er imidlertid dalende[footnoteRef:11], noe også en kraftig vekst i private helseforsikringer kan indikere[footnoteRef:12]. Seks av ti velgere er bekymret.  [10:  Budsjettkonferansen: – Helsetjenesten er ikke rustet for krise og krig]  [11:  https://www.velferdsmiks.no/nyhet/ny-undersokelse-6-av-10-nordmenn-tror-ikke-det-offentlige-helsevesenet-kan-dekke-fremtidens-behov-uten-hjelp-fra-private]  [12:  https://www.dagensmedisin.no/helseforskning-helsepolitikk-og-helseokonomi-jan-christian-vestre/35-prosent-okning-i-private-helseforsikringer-under-store-regjeringen/683264] 

Et demokratisk politisk system er et kretsløp som omdanner enkeltmenneskers individuelle oppfatninger til en kollektiv beslutninger som gjelder for alle, og med mekanismer som tilbakefører folks erfaringene med beslutningene til nye beslutninger. Som individer og velgere danner vi fritt og uhindret våre oppfatninger av hvilken samfunnsutvikling vi ønsker, og uttrykker det ved å stemme på et parti ved et valg. Valgresultatet bestemmer hvem som representerer oss på Stortinget og i kommunestyrer, og hvilken regjering som får ansvaret med å gjennomføre velgernes ønsker. Regjering og formannskap/byråd forventes, med sin tilgang til et utrednings- og iverksettingsapparat, å gjennomføre beslutninger som fattes i det direkte folkevalgte organet. Som velgere vurderer vi effektene av disse, og befester eller endrer våre oppfatninger før vi igjen stemmer ved neste valg. Slik fungerer idealmodellen av den norske, parlamentariske styringskjeden, med indirekte representasjon til lovgivende makt, og med et parlamentarisk ansvar for utøvende makt. Beslutningsretningen går en vei, ansvarsretningen motsatt vei.
Direkte demokrati, med (rådgivende eller bindende) folkeavstemninger, kan også benyttes til helsepolitiske beslutninger, noe som ikke er uvanlig i land med sterkere deltakerdemokratisk tradisjon (Sveits, USA, Italia). I Norge er det kun to eksempler: I 2019 gjennomførte kommuner i Lofoten rådgivende folkeavstemninger om lokalisering av fødetilbud og akuttfunksjoner (innvevd i spørsmålet om kommunesammenslåing). I 2015 hadde seks kommuner på Nordmøre folkeavstemninger om ønsket plassering av nytt sykehus i Møre og Romsdal, med en valgdeltakelse varierende fra 32,5 prosent i Surnadal til 60,8 i Halsa.
Et gjennomgående trekk ved lokale helsepolitiske folkeavstemninger i vestlige demokratier  er at de dreier seg enten om valg av lokalisering av tilbud, eller at en utvidelse av et tilbud krever en økning i lokale skatter. I Norge er det ingen tradisjon for lokale folkeavstemninger om økt skatt til øremerkede formål[footnoteRef:13]. Det er ingen formelle hindre for å ha kommunal folkeavstemning om at for eksempel eiendomsskatten skal gå til et konkret helseformål. Og rent prinsipielt kunne man, som en demokratireform, avholde et allment, regionalt valg til RHF-enes generalforsamling, kanskje også at et slikt ’Helseting’ kunne ilegge en regional helseskatt. Kanskje litt overraskende, ingen politiske partier eller andre aktører har valgt å fremme slike radikale forslag i Norge, mens slike innslag finnes i alle våre Nordiske naboland. Dette behandles nærmere i siste avsnitt .   [13:  Det finnes flere slike eksempler fra andre vestlige land, særlig USA. Mest kjent er California, som i 2004 i folkeavstemning la 1% ekstra skatt på inntekt over en million dollar for å finansiere et program for psykisk helsehjelp. https://www.healthaffairs.org/doi/abs/10.1377/hlthaff.W5.212] 

Et demokrati dannes ved to prosesser: Den ene er måten individuelle meninger og ønsker omdannes til en beslutning som skal gjelde alle. Det må finnes et sett av konstituerende regler for hvordan individuelle preferanser aggregeres til en kollektiv beslutning. Dette regelsettet er i praksis svært omfattende, og rommer alt fra de grunnleggende ytrings- og organisasjonsfriheter, via stemmerettsregler til de matematiske formlene som omdanner stemmetall til representasjon. Et politisk system har høy inputlegitimitet dersom det er bred enighet om at måten den endelige beslutningen fattes på, er rettferdig. Vi aksepterer beslutninger vi kan være uenige i, fordi vi er enige i måten beslutningene er fattet på. 
Den andre prosessen er vår vurdering av effektene av den kollektive beslutningen, at de politiske vedtakene imøtekommer våre forventninger og interesser. Et politisk system har høy outputlegitimitet dersom det henter støtte fra befolkningens positive vurderinger av den politikk som føres, uavhengig av hvordan den er vedtatt. Folk får tillit til myndighetene fordi de opplever at makthaverne tjener deres interesser.
Et demokrati defineres ved et sett av normer som gir input-legitimitet. Folket styrer seg selv, og tar ved det også ansvaret for sin egen velferd. Flertallet av verdens stater er ikke demokratier. Den vanligste form for legitimering av politisk makt er ved henvisning til resultater som handlekraft, stabilitet og materiell framgang. Alle maktsentre, ikke bare stater, har prosesser som leder til kollektive beslutninger som berører folk, enten det er en befolkning i en stat, ansatte i en bedrift, organisasjonsmedlemmer eller (potensielle) brukere av en tjeneste. Det er derfor en spenning i alle demokratiske systemer mellom rettighetene til å delta i prosessen som skal lede fram til en beslutning som skal gjelde alle, og plikten til å akseptere resultatene av de vedtak som er fattet. Kjernen i et demokratisk system er mulighetene for at misnøye med beslutninger, via valg av nye beslutningstakere, leder til ny politikk, mer i pakt med det befolkningen ønsker.
I en slik modell for maktutøvelse omgitt av input- og output-legitimerende mekanismer, er helsepolitiske beslutninger interessante. På den ene siden verdsetter velgerne en prioritering av helsetjenester svært høyt. Argumenter om for svak demokratisk kontroll benyttes både i kritikken av helseforetakene og av manglende kommunale frihetsgrader til å foreta reelle politisk prioriteringer. På den annen side er befolkningens oppslutning om de offentlige helsetjenestene sterkt og systematisk knyttet til kvaliteten på tjenestene. Avviklingen at de demokratisk valgte fylkestingenes ansvar for sykehusene i 2002 innebar, prinsipielt sett, en svekkelse av en input-legitimerende mekanisme for sykehusenes styring. Motstanderne av foretaksmodellen argumenterte med at avviklingen av det fylkeskommunale eierskapet ville innebære svekket demokratisk kontroll, til fordel for en mer teknokratisk styring, uten mulighet for velgerne til, ved misnøye, å velge nye bestemmende politikere. Et sentralt argument for avviklingen av det fylkeskommunale eierskapet var at det stod i veien for et sentralt (‘output’-) mål for helsetjenestenes effekt, nemlig lik tilgang til samme tjenestekvalitet over hele landet. 
Siden avviklingene at fylkenes eierskap til sykehusene, har all helsepolitisk lovgivning i Norge hatt til formål å styrke out-put-legitimiteten til tjenestene, gjennom et bredt sett av virkemidler: 
Rettighetsfesting: Pasient- og brukerrettigheter gir oss som individer juridisk garanti for at man skal få de tjenestene Stortinget har vedtatt, uavhengig av, og frikoblet fra hva demokratiske majoriteter i storting og kommunestyrer måtte mene. Når ansvaret for å levere tjenestene, å innfri rettighetene, legges til et annet forvaltningsnivå enn det som vedtar rettighetene, oppstår en potensiell svekkelse av det demokratiske organet med ansvaret for tjenesten. Den individuelle rettighetsrealiseringen skjer ved en ressursbruk som ikke er bestemt av et demokratisk organ, men som følger av rettigheten. 
Prosedyrer for klage og erstatning: Som en følge av at helsetjenestene er offentlige tjenester borgeren har en rett på, er hovedprinsippet for klagerettigheter og -behandling i prinsippet de samme som for andre forvaltningsvedtak. Siden 1988, og med nåværende Pasientskadelov fra 2003, opererer Norge en statlig ordning for vurdering av søknader om erstatning for opplevd eller påstått feilbehandling, Norsk Pasientskadeerstatning.  Fra 2016 fikk hele helsetjenesten et felles rammeverk for klagebehandling, Nasjonalt klageorgan for helsetjenesten. Antallet klager har ligget temmelig stabilt på rundt 4 tusen per år[footnoteRef:14] siden opprettelsen, mens antallet søknader om pasientskadeerstatning har vokst i årene etter 2021, både for menn og kvinner[footnoteRef:15]. Antallet søknader lå i 2025 for kvinner 30 prosent over nivet for 2021, for menn 20 prosent over. Tre av fire søknader får avslag, og antallet tilkjente erstatninger ligger på rundt 7 hundre for menn og 8-9 hundre for kvinner. Som for andre forvaltningsvedtak, kan klager på mangelfull helsehjelp eller erstatning bringes inn for prøving ved de ordinære domstolene, noe som skjer svært sjelden (ca én prosent av klagene- usikker kilde - KI). [14:  https://www.helseklage.no/om-nasjonalt-klageorgan-for-helsetjenesten/tal-og-statistikk/saksvolum/]  [15:  https://www.npe.no/no/Helsepersonell/statistikk/statistikkportal/] 

Enkeltpersoners opplevelser av feil behandling og manglende innfrielse av rettigheter får store oppslag i media, ofte i en ensidig framstilling siden tjenesten er underlagt taushetsplikter. Omfanget at formelle klager er ingen fullgod indikator på sviktende tjenestekvalitet. Terskelen for å formalisere en klageprosess kan være høy for mange, andre gvet rett og slett ikke hvilke tjenester de juridisk burde fått. Men sett i forhold til det store volum av tjenester, og det høye antallet personer som mottar tjenester, er det grunnlag for å si at både systemet for klagebehandling og omfanget av klager bidrar til å gi helsevesenet allmenn tillit, høy out-put-legitimitet. 
Brukerinvolvering.  Rett til brukermedvirkning kan forstås både som en realisering av et ideal om at den enkelte skal ha påvirkning på sin egen livssituasjon, og som et faglig-profesjonelt virkemiddel: Tjenestekvaliteten blir bedre når brukeren deltar i forvaltningen av egne utfordringer. For mange helseproblemer vil en vellykket behandling fordre en aktiv egeninnsats fra pasientens side, og pasientenes konkrete erfaringer med behandlingen de mottar former deres (og pårørendes) oppfatninger av om de har fått den tjenesten de forventer.  Idealet om brukerinvolvering er i dette perspektivet et middel til å gi tjenestene ‘output’-legitimitet. Det samme er opprettelse av brukerutvalg og pasient- og brukerombud[footnoteRef:16], eller frivillig opprettede brukerpaneler.   [16:  ] 

Ansattrepresentasjon. På samme måte som for brukermedvirkning kan ansattrepresentasjon i besluttende organer betraktes både som en rett til medbestemmelse over egen situasjon, og som er virkemiddel til bedre faglig informerte beslutninger. Offentlig ansattes rett til medbestemmelse i iverksetting av beslutninger fattet i demokratiske organer er samtidig en klassisk spenning mellom det demokratiske prinsippet om at alle borgeres like rett til innflytelse og det, også demokratiske, idealet om medbestemmelse i den virksomheten man er ansatt.  I Helseforetaksloven er ansatterepresentasjonen i styret lovfestet, mens den i det fylkeskommunale eierskapet var opp til fylkestinget å bestemme representasjonen fra ansatte når styrene ble utpekt. Også ansattrepresentasjon må ansees som et virkemiddel for ‘output-legitimitet, fordi dets formål er å bringe fram informasjon som er viktig for å kunne levere kvalitativt gode tjenester.
Innsynsrettigheter: Borgernes rettigheter til innsyn i beslutningsprosesser er et konstituerende demokratisk prinsipp, i Norge ivaretatt gjennom offentlighetsloven og forvaltningsloven. Åpenhetsregler er viktige for input-legitimitet, men den klassiske begrunnelsen er at gjennomsiktighet er nødvendig for at borgerne skal kunne kontrollere og etterprøve beslutninger som fattes på deres vegne, og som sådan bidrar slike rettigheter til output-legitimitet. Svekkede rettigheter til allment innsyn kan fort delegitimere et besluttende organ. Et kommunestyremøte er etter loven åpent for alle. Også styremøtene i helseforetakene er åpne, dersom ikke de lovbestemte unntakene i Helseforetaksloven §26a kan komme til anvendelse. Mange helseforetak praktiserer nå streamede styremøter. 
Uavhengig tilsyn: Sist, men ikke minst, det historisk viktigste virkemiddel for å gi out-put-legitimitet til offentlige beslutninger er tilsyn med at den konkrete virksomheten faktisk etterlever de vedtak demokratiske organer (herunder lovgivning) har fattet. Tilsynet med helsetjenestene er omfattende, og fikk sin nåværende overordnede struktur i 1983, med en tydeligere ansvarfordeling mellom Helsetilsynet og statsforvalterne. Og siden helsetjenestene er finansier av offentlige midler, foretar også Riksrevisjonen egne kontroller. Tilsyn er en omfattende virksomhet, som også fordrer og involverer etablering av kvalitetsindikatorer og etterlevde prosedyrer for avvikshåndtering.  
Det viktigste tilsynet med helsetjenestene skal, i et demokrati, komme gjennom befolkningens erfaringer og vurderinger av de offentlig finansierte tjenestene. Det norske helsevesenets demokratiske forankring kan beskrives som en utnyttelse av nasjonalstatens ordinære demokratiske tre-nivå system til å gi systemet input-legitimitet: Stortinget bestemmer over den nasjonalt organiserte spesialisthelsetjenesten, fylkestingene bestemmer over tannhelsetjenesten, mens kommunestyrene bestemmer over primærhelsetjenesten. Den viktigste grunnen til befolkningens, i stort, høye oppslutning og tillit til helsetjenestene, ligger likevel på ‘out-put siden’[footnoteRef:17]. Systemet leverer gode helsetjenester på jamt over betryggende måter. Pasientene som mottar tjenesten, er jevnt over noe mer fornøyd enn pårørende[footnoteRef:18]. Den viktigste kilden til systemets fortsatt høye legitimitet er likevel ikke ensidig at det leverer gode tjenester, men at krav, kritikk og ønsker om forbedringer kanaliseres, gjennom alle våre politiske partier, til ønsker om sterkere prioritering av offentlige, politisk styrte helsetjenester, hvor det er entydig for velgerne hvem som skal stilles til ansvar for svikt. [17:  81 prosent av befolkningen er fornøyd med sykehusene, https://www.dfo.no/undersokelser/innbyggerundersokelsen/tilfredshet-med-offentlige-tjenester  77% er fornøyd med fastlegen. https://www.fhi.no/contentassets/87557a94c95c488d86f2335d9120b7a9/den-norske-fastlegetjenesten-20232024-en-forskningsbasert-baselinemaling-av-pasienterfaringer-pa-kommuneniva-rapport-2025-v1.pdf . To av tre velgere er enig i påstanden om at « Politikere bør ikke detaljstyre hvordan sykehusene skal drives (f.eks. antall avdelinger, behandlingsmetoder og kompetansesammensetning)» . Kilde: AK Bratten- Spekterkonferansen 2026. Opinon, mars 2026.

]  [18:  https://kantar.no/kantar-tns-innsikt/helsepolitisk-barometer-2025/] 

De demokratiske utfordringene i dagens norske helsevesen er ikke primært at helseforetakene ikke styres med en tydelig forankring i et parlamentarisk ansvar, men at beslutninger i helseforetakene har følger for hvordan kommunene kan ivareta sine forpliktelser. Mange kommuner opplever å være i en situasjon hvor de må akseptere prioriteringer og arbeidsmåter i spesialisthelsetjenesten med stor innvirkning på egen evne til å ta et godt ansvar for sine innbyggere. Det finnes intet besluttende organ hvor en dysfunksjonell samhandlingsutfordring kan få en løsning, hvor en for pasientene fragmentert tjeneste kan ‘omdannes’ til en sammenhengende og helhetlig tjeneste. 
Det er i dag ingen formaliserte kanaler hverken for representasjon og deltakelse fra kommunale, demokratisk forankrede interesser inn i helseforetakenes beslutninger, eller for noen demokratisk prosess hvor resultater og erfaringer evalueres og tilbakeføring som informasjon til nye og korrigerte beslutninger. Dette kan med rette karakteriseres som et demokratisk underskudd.
Denne manglende institusjonalisering av en funksjonelt nødvendig samhandling er (antakelig) forklaringen på to observerte fenomener: Det første er at helsefellesskapene fungerer så ulikt: Der hvor slike samhandlingsarenaer har vokst fram på uformelle måter, kanskje over lang tid, gjennom personlige nettverk, ildsjeler og geografiske imperativer, fungerer helsefellesskapene godt. Der hvor slike mekanismer er svake eller mangler, fungerer de ikke etter sine målsettinger[footnoteRef:19]. [19:  https://www.ks.no/fagomrader/forskning-og-utvikling-fou/fou-rapporter/kartlagt-19-helsefellesskap--fortsatt-en-vei-a-ga/
] 

Det andre fenomenet er det såkalte ‘stortingsregjereriet’: Typisk er det at Stortingets initiativ, både i Dok.8 forslag og i spørsmål til statsråden, omhandler saker hvor kommuner og lokale interesser opplever å ha blitt overstyrt av helseforetakene. Nå ligger det allment til rollen som stortingsrepresentant å løfte lokale saker fra eget hjemfylke opp på den nasjonale arena, men det store volum av helsetemaer må kunne forklares ved at det på lokalt og regionalt nivå er et underskudd av institusjonaliserte kanaler for å beslutte slike saker på et sub-nasjonalt nivå. Dermed blir det ingen andre kanaler for innflytelse enn å måtte gå veien om Stortinget og utfordre regjeringen på et detaljnivå som bryter med hele idéen om en politisk styring på ‘en armlengdes avstand’. Dette er ikke et demokratisk underskudd, men kan bedre karakteriseres som en demokratisk ineffektivitet.
Det er bred enighet om at det største forbedringspotensialet i det norske helsevesenet ligger i samhandlingsutfordringene mellom (statlig) spesialisthelsetjeneste og (kommunal) primærhelsetjenesten. I neste avsnitt belyses hvordan en (eventuell) institusjonell styrking av dette mellomliggende samhandlingsnivået nødvendigvis vil bli en møteplass mellom det kommunale demokratiet og eierstyringen av helseforetakene. Skal helsetjenestene levere bedre for pasientgrupper med behov for tjenester fra ulike forvatningsnivåer som per i dag ikke har annen adgang til å samarbeide enn ved frivillighet innenfor en lovbestemt oppgavedeling, vil det fordre en sterkere institusjonalisering av selve samhandlingsarenaen. Dette betyr at det må opprettes organer med bestemmende myndighet og ansvar. Og da oppstår spørsmålet om hvilken demokratisk forankring slike organer skal ha.

4: Helsefellesskap med demokratisk legitim beslutningsmyndighet?
Enhver reform med mål om å etablere og plassere tydeligere ansvar for å avstemme og koordinere sammenhengende behandlingsforløp for pasientgrupper med komplekse og sammensatte helseutfordringer, vil måtte arbeide med struktureringen av det ‘feltet’ hvor førstelinjens generalist- og henvisningsoppgaver møter annenlinjens spisskompetanse, og hvor summen av tjenester skal oppleves av den enkelte pasient som en sammenhengende, ‘sømløs’ tjeneste.  
Denne koordinerings- og samhandlings-utfordringen preger helsereformer i alle utviklede velferdssamfunn, i møte med det samme utfordringsbildet: Behovet for helsetjenester vil å framtida preges flere personer med sammensatte behov (skrøpelige eldre, kronikere, rop-pasienter og unge med diffuse psykiske lidelser), og at systemet må leverer så godt for hele befolkningen at oppslutningen om et solidarisk, fellesskapsfinansiert, offentlig helsevesen ikke forvitrer. 
En organisasjons- og styringsmodell hvor et geografisk avgrenset helsefellesskap skal gis en formelt bestemmende og ansvarlig rolle for organiseringen av, og ressursbruk til, en bedre koordinert helsetjeneste overfor bestemte pasientkategorier, vil være en møteplass mellom sykehusets spesialiserte tjenester og lokalsamfunnets mer omfattende velferdsansvar for den enkelte pasient med et sammensatt utfordringsbilde. Mange med sammensatte helseutfordringer vil også ha behov for andre velferdstjenester, for noen hensiktsmessig bolig, for andre spesielt tilrettelagt undervisning eller arbeidsrettede tiltak i nærmiljøet. 
Et helsefellesskap med større makt vil måtte innebære at sørge-for ansvar kan (eller skal) flyttes ut av kommuner og helseforetak, til en samhandlingsarena et sted ‘midt i mellom’. I rettslig forstand vil en slik styrking av formell myndighet og ansvar kreve at dagens lovbestemte ansvarsfordeling mellom spesialist- og kommunehelsetjenesten endres: Enten ved at Stortinget i ny lov flytter ansvar til nyopprettede organer, eller i en mykere variant, at lovgivningen åpner en adgang for partene til å overføre ansvar til organer de selv oppretter.
I et slikt ‘myndiggjort’ helsefellesskap vil det fattes prioriteringsbeslutninger om riktig tjenestekvalitet, ofte også vedtak om å avvikle tilbud som har liten dokumentert helsegevinst eller opprette tilbud som har vært etterspurt. En påregnelig mangel på kvalifisert personell vil i store deler av landet være en viktig premiss for beslutninger om sentralisering av bestemte tjenester, for ved det å få aktivitet og fagmiljøer store nok til å være attraktive arbeidsplasser. Beslutninger om tjenester skal leveres i offentlig egenregi eller anskaffes fra private vil oppstå, likeså mer strategiske beslutninger om investeringer i nye teknologier som kan muliggjøre ‘hjemmesykehus’ og forlenget evne til å bo tryggere for eldre i eget hjem. For personer med rus- og psykiatrilidelser, og for barn og unge med sammensatte behov, vil samvirket mellom helsetjenester og andre relevante velferdstjenester raskt bli et spørsmål som også involverer geografisk sentralisering og plassering av tjenestene.
Dette er konkrete eksempler på beslutninger som vil involvere bruk av fellesskapets penger og helsetjenestens utøvelse av sitt velferdsansvar, og det vil være ringvirkninger til lokale byggeprosjekter, arbeidsplasser, transport- og reisemønstre. Velgere og politikere vil fort kunne ønske å ha en stemme inn i dette grenselandet mellom faglige og politiske hensyn (også i det tilfellet hvor tjenestene overfor pasientene er blitt bedre). Det vil kunne bli uklart for velgerne hvordan beslutninger er framkommet, og det kan bli uklart hvem som skal stilles til ansvar for resultatet. I dag er det anslått av at de fire utpekte målgruppene for helsefellesskapene utgjør om lag 15 prosent av pasientantallet i spesialisthelsetjenesten, men opp mot halvparten av helseutgiftene[footnoteRef:20]. Forutsigbart vil det bli etterspurt en sterkere demokratisk forankring av helsetjenester som omfatter nær en halv million pasienter, og som for denne gruppen anvender opp mot 80 milliarder kroner[footnoteRef:21]. [20:  (kilde: Bratten på Spekters helsekonferanse226, Helge Eide KS, samme sted, sier 2 av 11).  ]  [21:  For sammenlikningens skyld kan den nevnes at de folkevalgte fylkestingene rår over ca 60 milliarder. ] 

Hvordan kan en sterkere demokratisk forankring av beslutningene tenkes å se ut? Organisatorisk vil et helsefellesskap bestå av en (horisontal) samhandling mellom en gruppe kommuner, som så inngår i en (vertikal) samhandling med det aktuelle helseforetaket med regionansvar. Et nytt samarbeidsorgan må opprettes, og få myndighet ved overføring av forpliktelser aktørene har i dagens lovgivning. En slik (tenkt) utvikling vil mest realistisk være å utvikle dagens helsefellesskap fra et frivillig, nettverksbasert styringssystem, til en formalisert institusjonalisering av ansvar for bestemte tjenester og pasientgrupper. 
Når en kommune overfører ansvar til et nytt besluttende organ, reduseres kontroll og innflytelse for de folkevalgte i kommunestyret.  Kommuner i Norge har lang tradisjon for  ‘interkommunale’ samarbeid. Som selvstendige juridiske personer har kommunene avtalefrihet, samtidig som Kommuneloven (KL) regulerer former for samarbeid mellom kommuner hvor det opprettes nye organer med besluttende myndighet. Sagt på en annen måte, en kommune kan ikke gi fra seg et ansvar som er politisk forankret i det folkevalgte kommunestyret uten at en slik delegasjonsadgang har hjemmel i lov. Både for interkommunale politiske råd (KL §18) og kommunalt oppgavefellesskap (KL §19) er prinsippet at det opprettede samarbeidsorganets demokratiske forankring ivaretas at et representantskap, av personer valgt at de deltakende kommuners kommunestyrer. Interessant nok har kommunestyret tilbakekallingsrett for de representantene de utpeker.  Ved vertskommunesamarbeid (KL § 20) sikres den demokratiske forankringen ved rettigheter for den kommune som overfører lovpålagt oppgaveløsning til en annen (verts-) kommune. Det er mange eksempler på at (nabo-)kommuner benytter vertskommuneorganisering for ulike helsetjenester, som for eksempel legevakt og helsestasjoner for bestemte målgrupper. 
Mens det for kommuner finnes både lovregulering og en historisk tradisjon for delegering av ansvar til fellesorganer, mangler dette for helseforetakene. Dersom et i dag lovpålagt ansvar for helseforetaket skal overføres til et tenkt myndiggjort helsefellesskap, vi det innebære at statsråden ikke lenger kan stilles til ansvar ovenfor Stortinget for beslutninger i (dette nye) helsefellesskapet. Når myndighet overføres fra institusjoner med etablerte demokratiske prosedyrer for ansvar, til et nytt besluttende organ, oppstår et demokratisk underskudd dersom det nye organet ikke samtidig ‘utstyres’ med en institusjonell mekanisme for ‘input-legitimitet’. Det vil oppstå krav om bedre demokratisk forankring og entydig ansvarsplassering, relativt uavhengig av om det kan gis gode argumenter for bedre tjenestekvalitet eller økonomisk effektivitet. 
En mulig parallell er til interkommunale selskaper som, fra et normativt ståsted, utsettes for kritikk nettopp om at beslutninger som er viktige for borgerne er flyttet ut av det kommunale demokratiet og inn i mer utilgjengelige fora med uklart ansvar[footnoteRef:22]. Et gjennomgående funn er at interkommunale selskap er effektive tjenesteprodusenter og populære blant administrativt og faglig ansvarlige, mens folkevalgte i langt større grad ser demokratiske styringsutfordringer.  Et helsefellesskap med større makt og selvstendig institusjonalisering av samhandlingsrelasjoner vil ha likhetstrekk med et interkommunalt samarbeid mellom kommunene i helsefellesskapet, med ytterligere deltakelse av en statlig aktør, helseforetaket.  [22:  Dag Ingvar Jacobsen (2010) Evaluering av interkommunalt samarbeid etter kommunelovens § 27 – omfang, organisering og virkemåte https://www.regjeringen.no/contentassets/fd472d06b6ff45a9acedb717d4870057/rapport.pdf
Einar Leknes (2015) Svekker interkommunalt samarbeid lokaldemokratiet? IRIS Samfunnsforskning https://www.statsforvalteren.no/siteassets/fm-rogaland/dokument-fmro/kommunereform/svekker-interkommunalt-samarbeid-lokalsemokratiet-iris-20-mai-2015.pdf
Se også drøfting i Kommunelovutvalget, NOU 2016:4, s 195-196.
Oxford Research (2026) www.samfunnsbedriftene.no/artikkel/nar-kompleksitet-blir-et-styringsproblem 

] 

Det kan derfor være relevant å se hvordan demokratiske hensyn er forsøkt ivaretatt i Lov om interkommunale selskap fra 1999 (IKS-loven). Utgangspunktet for samarbeidet er et felles ønske mellom kommuner om å effektivisere tilbudet av en lovpålagt oppgave. Samarbeidets mål er nedfelt i en selskapsavtale. Selskapet har et representantskap, hvor de deltakende kommuner oppnevner representanter. Representantskapet er eiernes organ, analogt til en generalforsamling i et AS. Kommunestyrene kan selv velge hvordan det vil utpeke sin(e) representant(er), ved flertallsvalg, forholdstallsvalg eller avtalevalg. Representantskapet utpeker et styre for selskapet, hvor også ansatte skal være representert. Styrets leder er juridisk ansvarlig for selskapets drift. Styret velger normalt selskapets daglige leder, men selskapsavtalen kan legge tilsettingsmyndigheten til representantskapet. 
IKS-loven åpner for at andre aktører enn kommuner kan være med i selskapet, men avgrenser dette til å kun gjelde andre interkommunale selskap. I dette tilfellet trer det andre selskapet inn ‘som om’ det var en kommune, med representantskapsmedlemmer utpekt av sitt eget representantskap. I prinsippet kunne lovgivningen åpnet for at også andre offentlige aktører (for eksempel et helseforetak) kan tre inn i et interkommunalt selskap. 
Den modell for demokratisk forankring som kjennetegner IKS-loven er et system med indirekte representasjon fra direkte folkevalgt organer, kommunestyrene. Andre demokratiske hensyn ligger i at virksomheten er underlagt offentlighetsloven, og at ansatte har representasjon i styret. Et tenkt alternativ kunne vært at velgerne i de deltakende kommunene kunne velge direkte til representantskap og/eller styre, for eksempel at velgerne utpekte ansvar og ledelse av det interkommunale renovasjonsselskapet eller av brannvesenet. I Norge er det ingen tradisjon for slike direkte valg, mens det er betydelig mer vanlig i land med en sterkere deltakerdemokratisk tradisjon (som for eksempel Sveits og USA).
Et lovregulert helsefellesskap vil forutsigbart møte på de samme demokratiske utfordringene som interkommunale selskap, samtidig som helsetjenester ikke lar seg definere så avgrenset som de oppgaver som tradisjonelt legges til interkommunalt samarbeid[footnoteRef:23]. Selv om helsetjenestene (for de definerte målgruppene) kan samles i en besluttende myndighet, vil mange av de individene som er pasienter innen helsetjenestene også ha behov for andre, mer sosiale tjenester som kommunen fortsatt vil ha ansvaret for. Slike samhandlingsflater mellom helse- og sosiale tjenester kan være et relevant argument at nye helsefellesskap må bygges ‘nedenfra’, etter en modell for interkommunalt samarbeid som inkluderer foretaket. For personer hvor samhandlingsflatene er mer mellom spesialist-helse og kommunehelsetjenester, og hvor helhetlige tjenester er en bedre koordinert rekkefølge av tjenester, kan det gis argumenter for at ansvaret må utvides ‘ovenfra’, ved at foretaket også har ansvaret for tjenesten når personen er tilbake på hjemstedet i kommunen. [23:  Det finnes flere eksempler på at helsetjenester er organisert som interkommunale selskap, samtidig som kommunenes ‘sørge for’-ansvar også begrenser adgangen til å delegere oppgaver ut av kommunen og over i et juridisk selvstendig selskap. I sørge for ansvaret ligger også en myndighetsutøvelse som ikke kan delegeres ut av kommunen. IKS anvendes derfor i praksis på støttefunksjoner, samtidig som begrepet interkommunal  benyttes for det som juridisk formelt er et vertskommunesamarbeid. ] 

La oss tenke oss en situasjon med etablering av en egen myndighet for helsefellesskapet til å prioritere og beslutte tjenestetilbudet for et sett av definerte pasientgrupper i opptaksområdet.  Denne myndighet må etableres i nasjonal lovgivning, som igjen kan være mer eller mindre fleksibel: I en ‘myk’ variant gir nasjonal lovgivning partene adgang til seg imellom å delegere oppgaver inn i (eller ut av) helsefellesskapet, i en ‘hardere’ variant legger lovgiver helt konkrete ansvarsforpliktelser til helsefellesskapet. 
Spenningen mellom å gi helsefellesskapet ‘output-legitimitet’ gjennom en organisering for instrumentell, effektivitetsorientert profesjonell tjenesteproduksjon, og input-legitimitet gjennom folkevalgt representasjon, vil man ikke kunne organisere seg bort fra. Hvor stekt disse hensynene vektlegges i forhold til hverandre, legger føringer på hvordan den ansvarlige og besluttende myndighet skal rekrutteres. 
For enkelthet skyld kan det skilles mellom tre modeller, sterkt stilisert og forenklet. Alle modellene legger til grunn at det opprettes et nytt organ – la oss kalle det for helsefellesskapets representantskap. Dette kan betraktes som en utvikling av og fra dagens ‘partnerskapsmøte’. Her foregår det diskusjoner og prioriteringer for hvordan de lovpålagte oppgavene for de aktuelle tjenester og pasientgrupper skal realiseres for helsefellesskapets befolkningskrets, og innenfor de økonomiske rammer som følger av et inntektssystem som må utvikles.  Alle modellene legger også til grunn at det fra representantskapet utgår et styre, som tar opp i seg en del av de iverksettende funksjoner som ligger i dagens ‘strategiske samarbeidsutvalg’. 
I modell A utpeker partene (kommunefellesskapet og foretaket) et representantskap, som så utpeker et styre bestående av særlig kompetente personer, inkludert ansattrepresentanter. Styrets leder er den formelt ansvarlige for tjenestene. For å understreke at kommunene og foretaket er likeverdige parter, kan antallet medlemmer fra hver part i representantskapet være likt, og ledelsen kan gå på omgang. Styret har ansvaret for å legge fram for representantskapet rapporter om virksomheten og planer for framtida. 
I modell B oppnevner helseforetakets styre representanter for seg, mens kommunene velger blant sine kommunestyremedlemmer. Vi kan legge til grunn at hver deltakende kommune må ha minst en representant, mens folkerike kommuner kan få flere ut fra sitt folketall. Gitt at de største helsefellesskapene har i overkant av 40 kommuner, vil representantskapet kunne bli svært stort. De minste kommunene kan fort bli overkjørt, og det kunne tenkes innført beslutningsregler om at visse typer vedtak trenger støtte fra kommuner med minst 2/3-deler av helsefellesskapets befolkning. 
I modell C er det direkte valg til helsefellesskapets representantskap blant innbyggerne i helsefellesskapets kommuner. Dette ville i praksis være å etablere et eget regionalt ‘Helseting’, og hvor styret utgår fra ‘helsetinget’, enten som en formannskapsmodell eller ved et parlamentarisk prinsipp. Dette vil være en radikal modell, som nevnes mer for referansens skyld enn for sin politiske realisme. I realiteten ville dette innebære å løse en  samhandlingsutfordring med utvikling av et tredje forvaltningsnivå i norsk helsetjeneste, noen ingen egentlig ønsker.
Alle de tre variantene legger til grunn en endret lovgivning som gir kommuner og helseforetak adgang eller plikt til å kunne delegere oppgaveløsning til en ny myndighet. Litt romantisk kan man si at det er befolkningen i helsefellesskapets opptaksområde som eier tjenestene, og at de tre modellene skiller seg fra hverandre i hvordan befolkningens ønsker blir ‘omdannet’ til konkrete beslutninger og tjenesteinnhold. I Modell A er de folkevalgte indirekte representert ved personer utpekt av kommunestyret til representantskapet. I Modell B er det et utvalg kommunestyremedlemmer som utgjør representantskapet, mens i Modell C er representantskapet direkte valgt. Ut fra demokratiske kriterier vil ‘input-legitimiteten’ derfor være størst i Modell C, og minst i Modell A, med B midt i mellom. 
Den store utfordringen sett fra et normativt demokratiideal er hvordan spesialisthelsetjenesten skal representeres inn i helsefellesskapet. Det er et grunnleggende demokratisk prinsipp at all representasjon skal utgå fra et folkevalgt organ. I RHF-ene er det nærmeste man kan komme et ‘folkevalgt organ’ generalforsamlingen, altså statsråden. En tenkelig variant ville være å erstatte statsråden med et direkte folkevalgt helseregionråd, som overtar den myndighet statsråden har i dag til å utpeke foretakets styre, med den nye tilleggsoppgave å også utpeke representanter til helsefellesskapene, enten fra egne representanter eller velge eksterne kompetente personer (‘dansk løsning’). En annen modell kunne være at regjeringen utnevner representanter til helsefellesskapenes representantskap.  For 19 helsefellesskap, ville det fort innebære en 4-500 personer[footnoteRef:24] - dersom vi legger til grunn at det skal være likt antall fra foretak og kommuner. En mer håndterbar variant kunne være at allerede folkevalgt organ, fylkestingene ,gis oppgaven med å utpeke medlemmer til å representere det regionale perspektivet, i en tredje variant kan statsråden delegerer til det regionale foretakets styre å oppnevne medlemmer til helsefellesskapene i sin region.  [24:  Dette er et enormt antall, men for å sette det i perspektiv: Staten eier 69 foretak, og gitt at antallet statlig oppnevnte styremedlemmer ligger på 5-7 i hvert foretak, utpeker regjeringen allerede i dag i rundt 400 styremedlemmer. ] 

Med andre ord, det er mulige å tenke seg utallig mange kombinasjoner av hvordan kommunene og helseforetakene skal velge direkte eller utpeke indirekte medlemmene til helsefellesskapets representantskap. Et vel så viktig spørsmål er maktfordelingen mellom kommunesiden og foretaket – konkret uttrykt ved hvem som har flertall av representantene i det organet hvor de folkevalgte representantene sitter.
Dersom ny lovgivning bestemmer forholdsvis detaljert hvilke oppgaver, tjenester og pasientgrupper som helsefellesskapet skal ha ansvaret for, er flertallsmakten kanskje ikke så viktig, og det kan tilskynde til en samarbeidskultur. Men dersom lovgivningen gir helsefellesskapet større frihet til å delegere konkrete oppgaver ‘opp og ned’ mellom helseforetak og kommune, kan det være viktig hvilken part som i har flertallet av representantene. Det er alltid sammenhenger mellom på den ene siden representasjons- og beslutningsreglene i et folkevalgt organ, og på den andre siden beslutningseffektivitet og legitimitet. Sette fra pasientenes ståsted kan fysisk samlokalisering av de ulike tjenestene man trenger, bidra til en opplevelse av helhetlige tjenester. Hensyn til faglig kvalitet og problemer med rekruttering av personell, trekker også ofte i retning av sentralisering.  Beslutninger om lokalisering er krevende for demokratiske organer, fordi det ofte oppstår et valg mellom mer enn to alternativer[footnoteRef:25]. En ikke utenkelig situasjon i et helsefellesskap med et flertall av kommunerepresentanter, er at foretaksrepresentantene ønsker et bestemt sentraliserende vedtak på et foretrukket sted, mens kommunene er splittet på mer enn to andre lokaliseringer. Da vil foretaket i realiteten bestemme, men legitimiteten til vedtaket i kommunene vil være svak. Den eneste muligheten kommunene derfor vil ha for å vinne over foretaket er derfor at de er enige seg i mellom om å gå for ett bestemt alternativ. Av dette følger et paradoks: jo sterkere helsefellesskapets beslutninger er forankret i et demokratisk organ hvor den lokale interesse (kommunene) har flertall, jo sterkere er nødvendigheten av at enkeltkommuner oppgir sin egeninteresse til fordel for en felles kommuneinteresse[footnoteRef:26].  [25:  Flertallsvedtak som beslutningsregel kan svikte når det skal voteres over tre alternativer, kjent som Condorcet paradokset – det klassiske eksemplet i Norge er lokaliseringen av hovedflyplass på Østlandet. Det tok 19 år å fatte endelig beslutning, og underveis var det såkalt ‘roterende flertall’ for både Hobøl, Hurum og Gardermoen. ]  [26:  Problemet med å definere en flertallsinteresse i et demokratisk organ hvor (uenige) geografiske enheter er representasjonsenheten er velkjent i internasjonale organisasjoner. Den vanlige løsningen er å vekte stemmer. I det Europeiske Rådet defineres et flertall ikke ved antall land, men med land som representerer 75 prosent av EUs folketall. Man kunne tenke seg at enkeltkommuners vekt i et helsefellesskap ble definert ved folketall, demografisk struktur, antall pasienter, anslått reisetid eller en annen brukerrelatert operasjonalisering av behovet for den aktuelle tjeneste. ] 


5 Et demokratisert helsevesen? 
Å virkeliggjøre demokratiske idealer dreier seg om å etablere institusjonelle ordninger hvor beslutninger som borgene opplever som viktige, fattes nærmest mulig borgerne, og hvor det er entydig hvem borgerne skal holde ansvarlig for de beslutninger som er fattet.  Derfor gir det mening å karakterisere konkrete beslutningssystemer som mer eller mindre demokratiske.  Avstanden til borgerne kan ‘måles’ ved hvor lang kjeden er av indirekte  representasjon og lengden på delegasjonsrekker. Tilsvarende kan det være mer eller mindre klart hvem som egentlig er ansvarlig for hvilke beslutninger. Jo lengre delegasjonslinjer, og jo mer delt ansvar, jo mer krevende blir det å utøve en demokratisk kontroll. 
Som nevnt, finnes det eksempler på forsøk med å gi helsepolitiske beslutninger en bedre demokratisk forankring. Danmark innførte i 2007 fem direkte folkevalgte regionråd (med 41 representanter). I praksis er helsetjenester regionrådets dominerende oppgave.  Fra 2027 skal regionrådet utpeke representanter til 17 sundhetsråd, samtidig som kommunestyrene i regionen gjør det samme. Kommunens representasjon bestemmes av folketallet, mens regionrepresentasjonen skal være én representant mer, slik at regionrådsmedlemmene har flertall. Sammenliknet med dagens struktur på de norske helsefellesskapene, er den danske modellen bedre demokratisk forankret, gjennom en indirekte representasjon fra folkevalgte organer. I de norske helsefellesskapene er det intet innslag av folkevalgte organer. I Norge er sørge-for ansvaret demokratisk forankret både for spesialisthelsetjenesten og for kommunehelsetjenesten. Med en gang dette ansvaret flyttes ut til et samarbeidsorgan, oppstår et behov for en tydelig demokratisk forankring. 
I Finland ble det fra 2022 innført direkte valg til 21 Velferdsområder, med ansvar ikke bare for helsetjenestene, men også for et bredere sett av velferdstjenester. Første ordinære valg var i 2025, det neste i 2029. Velferdsrådet har ansvar for tjenestene, men ikke selvstendig beskatningsrett. 
Sverige har et system ikke ulikt Norge fra før foretaksreformen, med folkevalgte organer på regionalt og kommunalt nivå. Samhandlingen mellom de to nivåene er ikke nasjonalt standardisert, men overlatt til ulike samarbeidsformer innen hver enkelt region. 
Reformene i Finland og Danmark er begge forsøk på å gi helsepolitiske beslutninger en bedre demokratisk forankring i regionale beslutningsfora.  Reformene er for nye til at det er mulig å si noe om hvordan de påvirker systemets (‘input-‘) legitimitet. I den finske modellen er det et potensiale for at velferdspolitiske spørsmål kan få større betydning for velgernes stemme. Ved det første valget var deltakelsen 47.5%, ved det neste i 2025, 51,7. Dette er lavt sammenliknet med Riksdagsvalget i 2023, hvor deltakelsen var på 72,7%. 
I Den danske modellen, er det et potensiale for at det kan utvikles en gruppe med spesialiserte ‘helsepolitikere’. Regionrepresentantene i Sundhedsrådene sitter også i Regionrådet, og det er mulig for en enkelt regionrådsrepresentant å sitte i flere sundhetsråd. Hvorvidt det vil skille seg ut en slik ‘politikertype’, som for eksempel å profilere seg på å fremme interessene til en bestemt pasientgruppe, kan bli spennende å se.
Det mest radikale, og også systematisk evaluerte, forsøk med demokrati i helsetjenestene er det skotske forsøket med direktevalg til 4 sykehusstyrer i Skottland i 2009. Forsøkene ble evaluert, herunder også etablert en stor  oversikt over liknende eksperimenter i Canada, New Zealand og England[footnoteRef:27]. I alle tilfellene var ambisjonen å minske avstanden mellom befolkningen og beslutningene i sykehusene. Nå er slike direkte valg til sykehusstyrer noe litt annet enn å la folkevalgte organer på regionalt og lokalt nivå velge ut representanter til organer som skal forene ansvar på ulike forvaltningsnivåer, men noen erfaringer kan likevel være relevante også for Norge. De gjennomgående funnene er: [27:  https://www.gov.scot/publications/health-board-elections-alternative-pilots-literature-review/
] 

Selv om velgerne er opptatt av helsespørsmål og for en sterkere prioriteringer av helsetjenester, smitter ikke dette over på et engasjement for helsepolitikk og deltakelse i beslutningssystemer. Valgdeltakelsen har jevnt over vært svært lav, og synkende over tid. De som velges inn i styrene får ’bratte læringskurver’, og sosialiseres raskt til samme ‘verdensbilder’ som profesjonelle styremedlemmer. Folkevalgte medlemmer klarer ikke å tilføre noen ‘demokratisk merverdi’, og de blir gjort ansvarlige for beslutninger som ikke alltid er populære hos velgerne, typisk i spørsmål om lokalisering. Gradvis blir det blitt vanskeligere å rekruttere kandidater. 
Fra dette trekker evalueringen en viktig lærdom: The goal of greater public participation needs to be defined with some specificity, and matched with appropriate mechanisms to avoid disappointment.
Med andre ord, det er ikke nok å innføre formelle folkevalgte organer for å få beslutninger ‘nærmere befolkningen’. Mandatet til det organ, direkte eller indirekte folkevalgte politikere skal inn i, må gis et handlingsrom som gjør engasjement meningsfylt: Som tillitsvalgt må man også faktisk oppleve at det er et handlingsrom for fatte og påvirke viktige beslutninger.  
Dermed støter idéelle mål om gi helsevesenet større demokratisk ‘input’-legitimitet mot andre allmenne hensyn som demokratiske styringsidealer alltid står i et spenningsforhold til: Ønsket om sterke individuelle rettigheter, tjenester av høy kvalitet levert til rett tid og sted, til en lavest mulig skatteregning. Det viktigste for velgerne er forutsigbar høy tjenestekvalitet når man trenger det. Dette etableres ved de lovverk og ansvar som ble listet opp i avsnitt 3, nettopp som de virkemidler helsevesenet benytter for å sikre systemets legitimitet. Dette leder til et stort paradoks: De mekanismer som gir helsetjenestene den høye ‘output-legitimiteten, er langt på vei de samme som svekker mulighetene for større demokratisk kontroll og forankring.

Kapittel 1. Alminnelige bestemmelser

§1-1. Formal

Lovens formdl er 4 bidra tl 4 sikre befolkningen lik tilgang pé tienester av god kvalitet ved 4 gi pasienter og brukere retigheter
overfor helse- og omsorgstjenesten.

Lovens bestemmelser skal bidra tl 4 fremme tilitsforholdet mellom pasient og bruker og helse- og omsorgstjenesten, fremme
sostal trygghet og ivareta respekten for den enkelte pasients og brukers li, integritet og menneskeverd.

0 Endret ved lov 24 juni 2011 nr. 30 (k. 1 jan 2012 . res. 16 des 2011 ne. 1252).




